送吳龍圖帥真定
作者：郭祥正
朝代：宋

paragraphs: 讀書曾不學腐儒，腐脣爛舌腸焦枯。
又不學一詩一賦輕薄子，屑屑場屋名聲沽。
西州治邑克肖古令尹，險欲臨水投神巫。
政成召來御史府，彈駮庸相請賜雷霆誅。
姦邪縮手不敢更侮祖宗法，又薦處士博士登石渠。
富財治水各稱任，乃仗斧鉞臨湘湖。
興學首敎士子弟，作碑後弔屈大夫。
明年易節帥瀛莫，鐵甲百萬秋防胡。
公曰承平勿誇武，解藏弓劍寛民租。
詩筒交迎兩朝使，鐫金刻玉論歡愉。
深沈不動若山嶽，節制似公誰可俱。
少年天子聖慮遠，却顧南國成荒墟。
拜公學士往綏撫，曾未朞月富民大姓爭來居。
秦淮橋傾滯行邁，頃刻指畫窮精粗。
斬材疊岸役兵校，一物不向民間須。
月光激水夜景午，長虹矯矯當通衢。
回思昔人政事美，盡求形像堂中圖。
二十二人最豪傑，森森玉樹臨冰壺。
前題姓名後書贊，文章彷彿窺典謨。
昨朝除命下金闕，再備將印嚴邊樞。
南民遮道留不得，老幼挽纜相攜扶。
願言早入天朝作丞相，調燮水旱蘇寰區。
功成異日保身退，西江秋風熟鱸魚。
犛尾黄雀更珍絕，白糯釀美傾醍醐。
醍醐一飲三百盞，琵琶啄木喚舞姝。
舞姝十八如明珠，石榴殷裙蟬翼裾。
舞徹輕汗潭香膚，桃花带露燕脂濡。
綵衣班班羅鳳雛，問公此樂世有無。
此樂世有無，何必更訪蓬萊山上神仙都。